คาดหุ้นสัปดาห์หน้าปรับฐาน
กสิกรไทยคาดหุ้นไทยสัปดาห์หน้าปรับฐาน ติดตามผลเลือกตั้งกรีซกระทบยุโรป
16 มิ.ย. 2555

กสิกรไทยคาดหุ้นไทยสัปดาห์หน้าปรับฐาน ติดตามผลเลือกตั้งกรีซกระทบยุโรป
บล.กสิกรไทย  และบริษัทศูนย์วิจัยกสิกรไทย มองว่าดัชนีหุ้นไทยในสัปดาห์หน้า (18-22 มิ.ย.) มีโอกาสปรับฐาน โดยต้องติดตาม ผลการเลือกตั้งกรีซ (17 มิ.ย.) การประชุม G-20 (18-19 มิ.ย.) การประชุม FOMC (19-20 มิ.ย.) และการประชุมรมว.คลังยุโรป (20-21 มิ.ย.) สำหรับตัวเลขเศรษฐกิจสหรัฐฯ ที่สำคัญ ได้แก่ เครื่องชี้ที่อยู่อาศัย และเครื่องชี้ภาคการผลิต 
ทั้งนี้ บล.กสิกรไทย จำกัด คาดว่า ดัชนีจะมีแนวรับที่ 1,158 และ 1,143 จุด ขณะที่แนวต้านคาดว่าจะอยู่ที่ 1,182 และ 1,196 จุด ตามลำดับ
ในสัปดาห์ที่ผ่านมา ดัชนี SET ปรับขึ้น รับข่าวธนาคารกลางชั้นนำจะดำเนินมาตรการเพื่อสร้างเสถียรภาพให้กับตลาดการเงิน โดยดัชนีปิดที่ระดับ 1,165.73 จุด เพิ่มขึ้น 3.43% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 40.06% จากสัปดาห์ก่อน มาอยู่ที่ 31,821.71 ล้านบาท โดยนักลงทุนสถาบันและบัญชีบริษัทหลักทรัพย์ซื้อสุทธิ ขณะที่ นักลงทุนรายย่อยและนักลงทุนต่างชาติขายสุทธิ ส่วนตลาดหลักทรัพย์ MAI ปิดที่ 283.63 จุด เพิ่มขึ้น 1.74% จากสัปดาห์ก่อน